hotchpotch/miracl-hf-unified huggingface dataset:
Vesthardus-ritarikunta
Vesthardus-ritarikunta () on historiallisesti Latvian kolmanneksi korkein ritarikunta. Ritarikunta perustettiin 12. heinäkuuta 1938, jolloin Latvian presidentti Karlis Ulmanis antoi asiaa koskevan asetuksen. Samalla annettiin asetus toisesta uudesta kunniamerkistä Kansallisen tunnustuksen rististä. Ritarikunnasta käytetään myös nimityksiä Isänmaan Vartijoiden ritarikunta ja Viesturs-ritarikunta (Verhardus Rex).
Ritarikunnan nimi periytyy Latvian historiasta 1200-luvulta. Tuolloin läntisessä Zemgalessa hallitsi Viesturs-niminen sotilashallitsija, jonka asuinpaikkana oli Tērveten linna. Hänestä käytettiin lähteestä riippuen erilaisia nimiä: Viestards, Viesthardus, Vesthardus, Vestardus ja Vesters. Tästä johtuu myös ritarikunnan nimitysten moninaisuus. Koska Viesturs taisteli menestyksekkäästi mm. saksalaisia vastaan, hänet otettiin ritarikunnan merkkihenkilöksi. Vesthardus-ritarikunta perustettiin Latvian muinaisten aikojen mahdin muistoksi.
Ritarikunnan kunniamerkkejä ehdittiin jakaa vain 20 kuukauden ajan ennen Neuvostoliiton miehitystä vuonna 1940. Marraskuun 1938 ja kesäkuun 1940 välisenä aikana kunniamerkkejä myönnettiin 3221 henkilölle, pääasiassa sotilaille. Suurristin eli 1. luokan kunniamerkin sai kuusi kenraalia.
Ritarikunta perustettiin uudelleen vuonna 2004 presidentti Vaira Vīķe-Freibergan toimiessa Latvian presidenttinä. Ritarikunnan kunniamerkkejä jaetaan pääasiassa armeijan palveluksessa oleville ja olleille sekä maanpuolustustyössä mukana olleille, mutta niitä voidaan myöntää myös ulkomaalaisille valtionpäämiehille ja esimerkiksi suurlähettiläille. Ritarikunta jakaantuu viiteen luokkaan: suurristin komentajat (suurristi), suurupseerit (1. luokan komentajamerkki), komentajat (komentajamerkki), upseerit (1. luokan ritarimerkki) ja ritarit (ritarimerkki). Siinä on lisäksi kolme mitaliluokkaa - kultainen, hopeinen ja pronssinen. Sotilashenkilöille kunniamerkit jaetaan miekkojen kera, siviilihenkilöiden kohdalla miekat korvataan toisella ristillä, ns. maltanristillä.
Ritarikuntaristi on valkoemaloitu ns. apilaristi, ja siinä on kullatut reunat. Ristin kultareunaisessa ja valkoemaloidussa keskuskuviossa on kirjaimet VR (Vesthardus Rex). Ristin kääntöpuolella on ritarikunnan tunnuslause "Confortamini et pugnate" (Ole vahva ja taistele) sekä vuosiluku 1219. Ritarikunnan nauha on tummanpunainen. Nauha ja risti liitetään toisiinsa heraldisen Latvian valtionvaakunan kautta.
Suurristi on halkaisijaltaan 58 mm ja sitä kannetaan 110 mm leveässä nauhassa. Naisten nauhan leveys on 75 mm. Suurristin rintatähti on halkaisijaltaan 87 mm. Suurupseerin kaulassa kannettavan kunniamerkin halkaisija on 52 mm ja siihen liittyvä rintatähti on halkaisijaltaan 80 mm. Rintatähti on nelisakarainen ja hopeoitu. Sen keskellä on ritarikunnan risti. Komentajien kaulassa kannettava merkki on samanlainen kuin suurupseerien, mutta siihen ei liity rintatähteä. Upseerit ja ritarit kantavat halkaisijaltaan 40 mm olevaa ristiä rinnassa 32 mm nauhassa. Mitalit ovat halkaisijaltaan 30 mm ja ne kannetaan 32 mm nauhassa.
Cheniere Caminadan hurrikaani
Cheniere Caminadan hurrikaani eli "Suuri lokakuun myrsky" oli vuonna 1893 noin 2 000 ihmistä surmannut hurrikaani, joka sai nimensä Louisianan osavaltiossa sijaitsevan Chenière Caminadan mukaan. Kylän 1 500:sta asukkaista noin puolet kuoli ja aineellisia vahinkoja aiheutui 5 miljoonan dollarin arvosta omena- ja riisisatojen tuhouduttua ja 285 laivan upottua. Myrsky surmasi vielä seitsemän ihmistä Alabamassa, minkä jälkeen se haihtui Pohjois-Carolinan rannikolla 5. lokakuuta.
Finströmin vaakuna
Finströmin vaakuna on Finströmin kunnan tunnus. Vaakunan aiheen aaltokoro viittaa pieneen Kyrkström-virtaan, jonka oletetaan vaikuttaneen koko pitäjän nimeämiseen. Tammi kuvastaa asukkaiden peräänantamattomuutta ja seudun rehevää kasvillisuutta.
Vaakunan selitys kuuluu ”punaisessa kentässä kultatammi alaisen, aaltokoroisen hopeahirren yläpuolella.” Vaakunan on suunnitellut Matts Dreijer, ja Finströmin kunnanvaltuusto hyväksyi vaakunan kokouksessaan 22. toukokuuta 1948. Ahvenanmaan maakuntahallitus vahvisti vaakunan käyttöön 19. joulukuuta 1951. Vaakunalle hyväksyttiin korjattu selitys 8. lokakuuta 1969.
Intian Grand Prix 2011
Intian Grand Prix 2011 (virallisesti 2011 Formula 1 Airtel Grand Prix of India) oli Formula 1 -kauden 2011 17. osakilpailu, joka ajettiin 30. lokakuuta Buddh International Circuitin moottoriradalla Intiassa. Kilpailu oli kaikkien aikojen ensimmäinen Intian Grand Prix.
Team Lotuksen kolmoskuljettaja Karun Chandhok ajoi perjantain ensimmäisissä vapaissa harjoituksissa Heikki Kovalaisen tilalla.
Aika-ajoissa paalulle ajoi Red Bullin Sebastian Vettel. Toiseksi ajoi McLarenin Lewis Hamilton, mutta hän oli saanut perjantaiharjoituksissa kolmen ruudun lähtöruuturangaistuksen, joten hän joutui aloittamaan viidennestä ruudusta. Rangaistus nosti Vettelin tallikaverin Mark Webberin eturiviin. Myös Vitali Petrov, Sergio Pérez, Daniel Ricciardo ja Narain Karthikeyan joutuivat kärsimään lähtöruuturangaistuksia.Kilpailun lähdössä Vettel onnistui pitämään johtopaikkansa, mutta hänen takanaan Webber joutui Jenson Buttonin ohittamaksi. Kilpailun edessä myös Fernando Alonso pääsi Webberistä ohi. 24. kierroksella Lewis Hamilton yritti ohittaa Felipe Massaa, mutta mutkaan ajettaessa Massa sulki sisälinjan, jolloin he osuivat toisiinsa. Massa pyörähti ja Hamiltonin etusiipi vahingoittui, mutta molemmat pystyivät jatkamaan kisaansa. Tapauksesta langetettiin Massalle varikon läpiajorangaistus. Kymmenen kierrosta myöhemmin Massan autosta petti eturipustus jo toisen kerran tänä viikonloppuna, ja hän joutui keskeyttämään.
Vettel voitti kilpailun ja ajoi samalla uransa ensimmäisen Grand Slamin: hän ajoi paalulta voittoon johtaen jokaisen kierroksen ajan sekä ajoi nopeimman kierroksen.
Hammarlandin vaakuna
Hammarlandin vaakuna on Hammarlandin kunnan tunnus. Vaakunan aiheen vuori liittyy sitä tarkoittavaan muinaisruotsin sanaan "hamar", ja viittaa siten sekä kunnan nimeen että alueen kallioiseen luontoon. Laiva kuvastaa perimätietoa siitä, että Hammarland oli lännestäpäin purjehtijoille ensimmäinen maihinnousupaikka.
Vaakunan selitys kuuluu ”sinisessä kentässä kohti kääntynyt kultainen viikinkilaiva; kultatyviössä punainen kolmoisvuori.” Vaakunan on suunnitellut Matts Dreijer, ja Hammarlandin kunnanvaltuusto hyväksyi vaakunan kokouksissaan 14. helmikuuta 1948 ja 20. joulukuuta 1951. Ahvenanmaan maakuntahallitus vahvisti vaakunan käyttöön 28. joulukuuta 1951.
Kansallisen tunnustuksen risti
Kansallisen tunnustuksen risti () on historiallisesti katsottuna vanhin Latvian ritarikunnista. Latvialaisena ritarikuntana se perustettiin kuitenkin vasta vuonna 1938 yhdessä Vesthardus-ritarikunnan kanssa. Tällöin Latvian presidentti Kārlis Ulmanis antoi perustamista koskevan asetuksen. Ritarikuntaa sanotaan myös Latvian Ansioritarikunnaksi. Ranskaksi ritarikunnan nimi on "Croix de la Reconnaissance".
Ritarikunta perustettiin ensimmäisen kerran toukokuussa vuonna 1710 Liepājassa. Perustaja oli Kuurinmaan herttua Friedrich Wilhelm. Hän halusi perustaa ritarikunnan Kuurinmaan jälleenrakentamisen kunniaksi suuren Pohjan sodan jälkeen. Vuonna 1938 ritarikunnan perustamisen taustalla oli Kuurinmaan ja Zemgalen loistokkaan menneisyyden muisto. Vuonna 1938 ritarikunta perustettiin uutena ritarikuntana, ja sen linkki menneeseen Kuurinmaan ritarikuntaan on lähinnä symbolinen. Ritarikunnan toiminta lakkautettiin, kun Neuvostoliitto oli miehittänyt Latvian. Latvian ensimmäisen itsenäisyyden aikana kunniamerkki myönnettiin yli 3 900 henkilölle, joista 21 sai suurristin ja mitaliluokan merkkejä myönnettiin yli 2 100 henkilölle.
Ritarikunta perustettiin uudelleen vuonna 2004 presidentti Vaira Vīķe-Freibergan annettua lakiesityksen Latvian ritarikunnista. Kansallisen tunnustuksen ristin kunniamerkeillä palkitaan esimerkiksi huomattavista palveluksista isänmaan hyväksi politiikan, kulttuurin, tieteen ja urheilun aloilla.
Kunniamerkit suunnitteli kuvanveistäjä Gustavs Šķilters. Ritarikunta jakaantuu viiteen luokkaan: suurristin komentajat (suurristi), suurupseerit (1. luokan komentajamerkki), komentajat (komentajamerkki), upseerit (1. luokan ritarimerkki) ja ritarit (ritarimerkki). Siinä on lisäksi kolme mitaliluokkaa – kultainen, hopeinen ja pronssinen. Ritarikunnan risti on valkoemaloitu maltanristi, jossa on kullatut reunat. Ristin sakarat liittyvät toisiinsa yhteensä kahdeksan pyöreän linkin välityksellä. Ristin keskuskuviossa on suuri valtionvaakuna ja vuosi 1938. Kunniamerkin kääntöpuolella on Kuurinmaan herttuakunnan vaakuna ja vuosi 1710. Ristin kääntöpuolen sakaroissa on ritarikunnan tunnuslause ”Pour les honnêtes gens” (”rehellisille ihmisille”). Ritarikunnan nauha on väriltään tummanpunainen, ja nauhassa on hopeiset juovat molemmissa ulkoreunoissa.
Suurristi, suurupseerin risti ja komentajan risti ovat kaikki halkaisijaltaan 49 mm. Upseerin ja ritarin ristit ovat halkaisijaltaan 40 mm. Suurristiä kannetaan 110 mm leveässä nauhassa. Naisten nauhan leveys on 75 mm. Suurristin rintatähti on halkaisijaltaan 75 mm ja suurupseerin vastaava tähti on halkaisijaltaan 70 mm. Rintatähti on ritarikuntaristi suuremmassa muodossaan. Suurupseerien ja komentajien nauhanleveys on 32 mm. Upseerit ja ritarit kantavat merkkiään rinnassa 32 mm nauhassa.
Ritarikunnan mitalit ovat halkaisijaltaan 30 mm ja ne kannetaan 32 mm nauhassa. Mitaliin on kuvattu ritarikuntaristi ja kääntöpuolelle kruunu, rengas ja teksti ”Ajatuksia ja työtä Latvian hyväksi”.
Capsicum baccatum
Capsicum baccatum on paprikoiden ("Capsicum") sukuun kuuluva chililaji. Se on levinnyt Andeilta koko latinalaiseen Amerikkaan. Kasvi on suurikokoinen.
"Capsicum baccatum" sopii kasvihuoneeseen, vesiviljelyyn tai sisäkasvatukseen. Se on helppohoitoinen.
Jättökulma
Jättökulma tarkoittaa ajoneuvon taimman renkaan pinnan ja takapään matalimman ulokkeen, yleensä puskurin tai pakoputken, kautta kulkevan linjan sekä maanpinnan välistä kulmaa. Kulma ilmaisee ajoneuvon kykyä kulkea rampin tai muun esteen ylitse ilman että kori osuu esteeseen.
Havannapaprika
Havannapaprika ("Capsicum chinense", myös "Capsicum sinense") on paprikoiden ("Capsicum") sukuun kuuluva chililaji. Se on levinnyt Karibian alueelta
ja Etelä-Amerikasta Eurooppaan ja sieltä Aasiaan ja Afrikkaan.
Havannapaprika sopii kasvihuoneeseen ja vesiviljelyyn. Se on pitkäikäinen mutta vaativa.
Havannapaprika on matala ja tuuhea. Lehdet ovat isoja, kiiltäviä ja röpelöpintaisia. Kukka on pieni, keltavihreä. Hedelmän muoto ja väri ovat vaihtelevia.
Jomalan vaakuna
Jomalan vaakuna on Jomalan kunnan tunnus. Vaakunan aihe seuraa melko uskollisesti jäljennöksenä vuodelta 1326 säilynyttä Ahvenanmaan keskiaikaista sinettiä. Pyhä Olavi oli suojeluspyhimys paitsi koko saariryhmälle, niin myös 1200-luvulta peräisin olevalle Jomalan kirkolle.
Vaakunan selitys kuuluu ”sinisessä kentässä Pyhä Olavi istumassa valtaistuimella pidellen valtakunnanomenaa ja sotakirvestä, kaikki kultaa.” Vaakunan on suunnitellut Matts Dreijer, ja Jomalan kunnanvaltuusto hyväksyi vaakunan kokouksessaan 21. marraskuuta 1947. Ahvenanmaan maakuntahallitus vahvisti vaakunan käyttöön 27. helmikuuta 1952.
Heikki Pyysalo
Heikki Pyysalo (11. maaliskuuta 1946 Rauma – 14. joulukuuta 2010 Helsinki) oli suomalainen professori, joka tuli julkisuudessa tunnetuksi erityisesti korvasienitutkimuksistaan.
Pyysalo valmistui kemistiksi Helsingin yliopistosta. Työskennellessään VTT:n elintarvikelaboratoriossa hän tutki korvasieniä, ja näiden tutkimusten pohjalta on luotu korvasienen nykyiset keittämisohjeet. Hän työskenteli myös yliopisto-opettajana. Sittemmin hän siirtyi johtajaksi Tullilaboratorioon, jossa hän työskenteli vuoteen 2009, joskin oli välillä pitkiä jaksoja EU:n neuvonantajana.
All Star Karate
All Star Karate on huhtikuussa 2010 julkaistu karate aiheinen videopeli. THQ:n kehittämä ja julkaisema peli julkaistiin vain Wiille.
Pelin ohjaimina toimivat Wii Remote ja Nunchuk. Pelissä pääosin opetellaan eri hahmoilla karatea. Tarinatilassa pelaaja ohjaa nuorta miestä, joka olettaa osaavansa karatea. Pelastettuaan vanhan miehen ninjoilta, vanha mies osoittautuukin olevan karatemestari ja vie nuoren miehen dojoonsa harjoittelemaan oikeaa karatea.
Haastetilassa pelaajan on tarkoitus kehittää hahmonsa taitoja ja tätä varten on läpäistävä eri haasteita pitkin peliä. Tarkoituksena on saavuttaa lopulta mustavyö.
Pelin aikana, kun on edennyt tarpeeksi pitkälle voi myös muokata omaa karategi-asua, sekä luoda omia katoja, jo valmiista opituista katoista.
Lintujen joukkokuolemat 2011
Lintujen joukkokuolemat 2011 käsittää vuoden 2011 alussa tapahtuneet useat lintujen joukkokuolemat ympäri maailmaa. Uutenavuonna kuoli lintuja Arkansasin ja Louisianan osavaltioissa Yhdysvalloissa. Joukkokuolemien syyksi on esitetty ilotulitteita ja myrkyttämistä. Tammikuussa 2011 kuoli 60 naakkaa Ruotsissa. Italiassa puolestaan löytyi jopa 8 000 kuollutta turturikyyhkyä.
Arkansasissa suoritettujen ruumiinavausten perusteella viranomaiset olivat vakuuttuneita, että linnut säikähtivät ilotulitteita, lentelivät paniikissa ja törmäilivät ympäriinsä.
Sundin vaakuna
Sundin vaakuna on Sundin kunnan tunnus. Vaakunan aihe viittaa kahteen kunnassa olevaan linnoitukseen: keskiaikaiseen Kastelholman linnoitukseen ja Venäjän vallan aikaiseen Bomarsundin linnoitukseen, josta nykyään on jäljellä pelkät rauniot.
Vaakunan selitys kuuluu ”punaisessa kentässä sakarainen, tornilla varustettu kultainen harjamuuri; harjalla kultainen viiri.” Vaakunan on suunnitellut Matts Dreijer, ja Sundin kunnanvaltuusto hyväksyi vaakunan kokouksessaan 27. joulukuuta 1947. Ahvenanmaan maakuntahallitus vahvisti vaakunan käyttöön 19. joulukuuta 1951.
José Ángel Valdés
José Ángel Valdés Díaz (s. 5. syyskuuta 1989 Gijón, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Villarrealia ja on pelipaikaltaan vasen laitapuolustaja.
José Ángel on Sporting Gijónin kasvatti. Hän teki ensiesiintymisensä seuran edustusjoukkueessa 8. helmikuuta 2009 ottelussa Barcelonaa vastaan. Ensimmäisen maalinsa hän teki ottelussa Deportivo La Coruñaa vastaan, joka päättyi lopulta Sportingin 3–2-voittoon. Joukkue oli lähellä pudota kauden päätteeksi alemmalle sarjatasolle Segunda Divisióniin, mutta onnistui tiukasta paikasta huolimatta säilyttämään sarjapaikkansa pisteen erolla putoamisviivaan.
Seuraavalla kaudella 2009–2010 hän pelasi 13 sarjaottelua, mikä oli sama määrä kuin edelliskaudella. Joukkue sijoittui kauden päätteeksi sijalle 15.
Kumlingen vaakuna
Kumlingen vaakuna on Kumlingen kunnan tunnus. Vaakunan aiheen kummeli () tekee vaakunasta puhuvan ja kertoo samalla saaristokunnan luonteesta. Merikotka pesii seudulla.
Vaakunan selitys kuuluu ”punaisessa kentässä kultainen kotka siivet levällään seisomassa hopeakivien muodostamalla merimerkillä.” Vaakunan on suunnitellut Matts Dreijer, ja Kumlingen kunnanvaltuusto hyväksyi vaakunan kokouksessaan 15. helmikuuta 1948. Ahvenanmaan maakuntahallitus vahvisti vaakunan käyttöön 19. joulukuuta 1951.
Myllymäen koulu (Hämeenlinna)
Myllymäen koulu on Hämeenlinnassa sijaitseva peruskoulu. Myllymäen kaupunginosassa Turuntien varrella sijaitseva koulu perustettiin vuonna 1913. Myllymäen koulussa on oppilaita noin 240. Vuonna 2013 koulussa juhlittiin koulun 100-vuotisjuhlaa. Koulun rehtori on Outi Kärki. Opetusta annetaan luokka-asteille 1–6.
Kultafasaani
Kultafasaani ("Chrysolophus pictus") on kultafasaanien sukuun kuuluva koristeellinen kanalintu.
Kultafasaanikoiras on 90-105 (pyrstön osuus 60-70) senttimetriä pitkä, naaras 60-80 senttimetriä, josta pyrstön osuus 30-35 senttimetriä. Koiraan vatsapuoli on punainen. Selkä ja pää ovat keltaiset ja soitimella koiras levittää viuhkaksi oranssinkeltaisen niskahunnun. Naaraalla on vaatimattomampi ruskea höyhenpuku, jossa on mustia poikkiraitoja.
Koiraan soidinlaulu on yksi- tai kaksitavuinen ja karhea "ähk" tai "äh-ehk". Muuten laji on hiljainen.
Kultafasaani elää luonnonvaraisena Keski-Kiinan vuoristoseudulla. Sitä on istutettu esimerkiksi Kaakkois-Englantiin ja Lounais-Skotlantiin.
Taistelupari (Ankantekijät)
Ankantekijät 12: Taistelupari on vuonna 2010 ilmestynyt Ankantekijät-kirjasarjan kahdestoista osa. Kirjan seikkailut ovat Bas ja Mau Heymansin käsialaa.
Aku Ankka: Ankkalinnan pillipiipari
Piirtäjä: Mau Heymans
Kirjoittaja: Carl Barks
Aku Ankka: Salaperäinen laiva
Piirtäjä: Bas Heymans
Kirjoittaja: Jan Kruse
Roope-setä ja Andien parantajat
Piirtäjä: Mau Heymans
Kirjoittaja: Frank Jonker, Paul Hoogma & Remco Polman
Aku Ankka koenukkujana
Piirtäjä: Bas Heymans
Kirjoittaja: Frank Jonker
Aku Ankka: Kaksoisolentoja kerrakseen
Piirtäjä: Mau Heymans
Kirjoittaja: Leo van den Munkhof & Mau Heymans
Roope-setä: Kulta ei tee onnelliseksi
Piirtäjä: Bas Heymans
Kirjoittaja: Jan Kruse
Aku Ankka: Muodin mestari
Piirtäjä: Mau Heymans
Kirjoittaja: Kirsten de Graaf & Mau Heymans
Aku Ankka: Tietokonevelho
Piirtäjä: Mau Heymans
Kirjoittaja: Evert Geradts
Veli Kani: Porkkana-aarre
Piirtäjä: Bas Heymans
Kirjoittaja: Jan Kruse
Aku Ankka: Jokamiesajot
Piirtäjä: Mau Heymans
Kirjoittaja: Kirsten de Graaf
Aku Ankka: Uutisankka
Piirtäjä: Bas Heymans
Kirjoittaja: Jan Kruse
Aku Ankka: Meren urhot
Piirtäjä: Bas Heymans
Kirjoittaja: Edwin Loftus
Aku Ankka: Eläintarhan vetonaula
Piirtäjä: Mau Heymans
Kirjoittaja: Jan Kruse
Roope-setä: Julius Pecuniuksen laakeriseppele
Piirtäjä: Bas Heymans
Kirjoittaja: Jan Kruse
2012-ilmiö
2012-ilmiö käsittää eskatologisia uskomuksia siitä, että tarkalleen 21. joulukuuta 2012 olisi pitänyt tapahtua luonnonmullistavia tai muodonmuutoksellisia tapahtumia. Time and Date -sivuston mukaan maailmanlopun laskettiin tapahtuvan kello 11.11 UTC-aikaa, eli 13.11 Suomen aikaa.
Kyseiseen ilmiöön perustuen on myös tehty yhdysvaltalainen elokuva "2012".
Karate (videopeli)
Karate on vuonna 1982 julkaistu karateaiheinen videopeli. Ultravisionin kehittämä ja julkaisema peli julkaistiin vain Atari 2600:lle. Peli julkaistiin myöhemmin uudelleen Froggon kautta vuonna 1987. Pelin suunnittelusta vastasi tuolloin mustan vyön ja 25 vuotta karatea harjoitellut Joseph Amelio.
Pelissä on tarkoitus otella voitokkaasti eri karateotteluita ja saavutta sitä kautta vyöasteittain lopulta musta vyö. Otteluiden aikana pelaajalla on käytössä erilaisia potkuja ja lyöntejä, joista osuessaan vastustajaan saa eri määrä pisteitä. Ottelut kestävät kaksi minuuttia, jonka jälkeen voittaja määräytyy eniten pisteitä keränneelle ottelijalle.
Peliä pidetään yleisesti yhtenä huonoimmista Atari 2600:lle tehdyistä peleistä.
Kansainvälinen työväenliitto
Kansainvälinen työväenliitto (engl. IWA - International Workers' Association, esp. AIT - Asociación Internacional de los Trabajadores, saks. IAA - Internationale ArbeiterInnen Assoziation) on kansainvälinen, anarkosyndikalistinen ammattiliittojen federaatio. Se perustettiin Berliinissä vuoden 1922 anarkosyndikalististen ammattiliittojen kongressissa.
Iatrogeeninen
Iatrogeeninen tarkoittaa hoitoperäistä, hoidosta johtuvaa epäsuotuisaa tilaa. Tila voi olla lääkäreiden, kirurgien, psykologien, terapeutin, hoitajan, hammaslääkärin tai muiden hoidosta vastaavien aiheuttama. Myös vaihtoehtoiset hoitomenetelmät voivat aiheuttaa iatrogeenisiä tiloja.
Jotkin iatrogeeniset tilat on helppo havaita, kuten kirurgisen hoitotoimenpiteen aiheuttama epätoivottu komplikaatio. Toiset voivat olla vaikeammin havaittavissa, kuten lääkehoidon sivuvaikutukset.
Iatrogeeninen tila voi tulla sattuman, hoitovirheen, huolimattomuuden tai lääkkeiden yhteensopimattomuuden aiheuttamana. Yhdysvalloissa on arviolta 44 000 − 98 000 kuolemantapausta joka vuosi kokonaan tai osaksi iatrogeenisen syyn takia.
Termin "iatrogeeninen" etymologia on "parantajan aiheuttama" ("iatros" tarkoittaa parantajaa kreikan kielessä); sellaisena se saattoi olla hyvää tai pahaa.
Hippokrateen päivistä alkaen on tiedostettu lääkärin potentiaaliset kyvyt aiheuttaa myös pahaa. Fraasi "Primum non nocere" ("ennen kaikkea vältä vahingoittamasta potilasta") on tärkeä osa lääketieteen etiikkaa, ja tarkoituksella aiheutettu iatrogeeninen tai muu sairaus tai kuolema onkin rikos monissa yhteiskunnissa.
Lääkärin siirtyminen suoraan ruumiinavauksesta hoitamaan synnyttäviä äitejä aiheutti kauhistuttavan paljon iatrogeenisiä lapsivuodekuolemia 1800-luvulla ennen kuin infektioiden mekanismi havaittiin (ks.Ignaz Semmelweis).
Lääketieteen kehittyminen 1900-luvulla on auttanut paremmin välttämään iatrogeenisiä tiloja. Antiseptiikka, anestesia, antibiootit ja paremmat kirurgiset toimenpiteet ovat vähentäneet huomattavasti iatrogeenisiä kuolemia.
Kökarin vaakuna
Kökarin vaakuna on Kökarin kunnan tunnus. Vaakunan aihe viittaa tämän ulkosaaristolaiskunnan tärkeimpään elinkeinoon kalastukseen.
Vaakunan selitys kuuluu ”sinisessä kentässä hyppäävä hopeakala, jonka varukset punaiset.” Vaakunan on suunnitellut Matts Dreijer, ja Kökarin kunnanvaltuusto hyväksyi vaakunan kokouksessaan 30. marraskuuta 1947. Ahvenanmaan maakuntahallitus vahvisti vaakunan käyttöön 16. huhtikuuta 1952.
Meidän maa
Meidän maa on vuonna 1954 julkaistu tietokirja, joka esittelee Suomen eri osien historiaa, maantiedettä, kulttuuria ja nykypäivää. Kirjan kustansi WSOY ja siitä otettiin toinen painos 1966.
Kirjassa oli useita tunnettuja kirjoittajia, kuten Kustaa Vilkuna (Keski- ja Pohjois-Pohjanmaan osuudet), Veikko Huovinen (Kainuu-osuus), Yrjö Kokko (Käsivarren Lappia käsittelevä osuus) ja Artturi Leinonen (Etelä-Pohjanmaan osio). Kirja liittyi jo 1800-luvulla syntyneeseen suomalaisten tietokirjojen jatkumoon, jolla pyrittiin kasvattamaan suomalaisten tietämystä kotimaan eri osista.
Lemlandin vaakuna
Lemlandin vaakuna on Lemlandin kunnan tunnus. Vaakunan aihe viittaa 1300-luvulla rakennettuun Pyhälle Olaville pyhitettyyn Lemböten kappeliin.
Vaakunan selitys kuuluu ”mustassa kentässä kultainen kappeli, jossa kaksi punaista ikkunaa: katon harjalla kaksi kultaristiä, joiden sakarat päättyvät punaisiin kolmioihin.” Vaakunan on suunnitellut Matts Dreijer, ja Lemlandin kunnanvaltuusto hyväksyi vaakunan kokouksessaan 22. joulukuuta 1947. Ahvenanmaan maakuntahallitus vahvisti vaakunan käyttöön 28. joulukuuta 1951.
My Head’s in Mississippi
My Head’s in Mississippi on blues rock-yhtye ZZ Topin kappale vuodelta 1990. "Recycler"-albumilla julkaistusta kappaleesta on tehty myös musiikkivideo ja se on julkaistu erikseen singlenä, saavuttaen kärkisijan Mainstream Rock -listalla.
Donna (kappale)
Donna oli 1950-luvun lopulla vaikuttaneen laulaja-lauluntekijä ja kitaristi Ritchie Valensin toinen singlejulkaisu. Valens oli kirjoittanut kyseisen teiniballadin tyttöystävästään Donna Ludwigista ja Valens oli tuolloin vain 17-vuotias.
Single nousi Yhdysvalloissa Top 10 -listalle tammikuussa 1959 ja oli parhaimmillaan toisella sijalla. Single ilmestyi Del-Fi -levymerkillä ja koko 1950-luvun Top 250 -listalla se oli sijalla 192.
Levyn kääntöpuolella oli rockaava versio vanhasta meksikolaisesta standardista "La Bamba". Myös tämä kappale oli Yhdysvalloissa Top 40 -listalla.
"Donna" oli Valensin ensimmäinen ja viimeinen Top 10 -hitti, sillä hän kuoli pian 3. helmikuuta yhdessä Buddy Hollyn ja Big Bopperin kanssa lento-onnettomuudessa, kun nämä olivat Winter Dance Party -nimisellä kiertueella.
Britanniassa Valens oli melko tuntematon ennen elämäkertaelokuvaa "La Bamba", joka valmistui vuonna 1987 Luis Valdezin ohjaamana.
Suomessa "Donnan" on levyttänyt ainakin Teddy & The Tigers albumilleen "Burn It Up".
Gabrielle Giffords
Gabrielle Giffords (s. 8. kesäkuuta 1970 Tucson, Arizona) on yhdysvaltalainen poliitikko ja Arizonan osavaltion kongressiedustaja. Giffords on Yhdysvaltain demokraattipuolueen jäsen. Giffords valittiin Yhdysvaltain edustajainhuoneeseen ensi kerran vuonna 2006, ja hän aloitti sen jäsenenä tammikuussa 2007. Tätä ennen hän toimi vuosina 2001–2003 Arizonan edustajainhuoneen ja vuosina 2003–2005 Arizonan senaatin jäsenenä.
Giffords valmistui maisteriksi Cornellin yliopistosta pääaineenaan aluesuunnittelu vuonna 1996. Hän on ollut vuodesta 2007 naimisissa astronautti Mark E. Kellyn kanssa.
8. tammikuuta 2011 Giffords haavoittui vakavasti Tucsonissa pidetyssä ulkoilmatilaisuudessa tapahtuneessa ammuskelussa. Tulituksen kohteena oli useita henkilöitä, joista kuusi sai surmansa. Giffords itse sai osuman päähänsä. Hän joutui tehohoitoon, mutta hänet leikannut kirurgi oli optimistinen hänen toipumisensa suhteen.
Kesäkuussa 2011 Giffordsin puhekyky oli yhä vajavainen, eikä hänen paluutaan kongressityöskentelyyn kuluvalla vaalikaudella pidetty todennäköisenä. Hän palasi kongressisaliin 1. elokuuta aplodien saattelemana äänestääkseen Yhdysvaltojen velkakaton korotuksesta. 22. tammikuuta 2012 Giffords ilmoitti videoviestillä eroavansa kongressiedustajan virasta voidakseen keskittyä toipumiseen.
Nick Pope
Nicholas Pope (s. 19. syyskuuta 1965) on entinen Britannian puolustusministeriön virkamies. Hän vastasi vuodesta 1991 vuoteen 1994 Britannian puolustusvoimien suorittamista UFO-tutkimuksista, mistä työstä hänet parhaiten tunnetaan.
Hän hakeutui Yhdistyneen kuningaskunnan puolustusministeriön palvelukseen vuonna 1985.
Hän työskenteli ministeriössä vanhempana johtajana, joka edustaa virka-asteikolla keskijohtoa. Hän osallistui myös Afganistanin ja Irakin sotaan liittyvään työhön.
Vuosien 1991 ja 1994 välillä hänen päätehtävänsä Britannian puolustusministeriössä liittyivät Kuninkaallisten ilmavoimien merentakaisiin rutiinitoimintoihin ja ylilentolupia koskevaan diplomaattiseen paperisotaan.
Näiden virkatehtävien ohella hänen tehtävänsä oli vastata puolustusministeriön tietoon tulleiden ufotapauksien dokumentoimisesta ja tutkimisesta. Tässä toiminnassa Iso-Britannia sovelsi Yhdysvaltojen Projekti sinisen kirjan käytäntöjä. Vaikka useimmat Britannian puolustusministeriön tutkimat ufotapaukset kyettiin selvittämään tunnetuista kohteista tehtyinä virhehavaintoina, Popen mukaan noin 5% havainnoista jäi selittämättä.
Ufotutkimuksen ohella hän vastasi abduktioita, viljapeltokuvioita, karjansilpomista ja muita outoja ilmiöitä koskevista yhteydenotoista. Hänen työnsä UFOjen parissa toi hänelle lempinimen ”Britannian Fox Mulder” suositun tv-sarjan "Salaiset kansiot" päähenkilön mukaan.
Alkuun Pope oli skeptinen, mutta työnsä tuloksena hän alkoi uskomaan ufoilmiön todellisuuteen, kuin myös siihen, että ufoihin liittyy vakavia turvallisuus- sekä puolustuspoliittisia kysymyksiä. Hän tutki useita tapauksia joissa ufoja oli jäljitetty tutkalla, minkä seurauksena niiden perään oli lähetetty hävittäjiä. Hän tutustui myös siviililentokoneita koskeviin vaaratilanteisiin, joissa toisena osapuolena on ollut ufo. Tämä kaikki johti hänet siihen käsitykseen, että osassa näistä tapauksista ET-hypoteesia ei voida sulkea pois mahdollisena selityksenä.
Marraskuussa 2006 hän erosi tehtävistään puolustusministeriössä kritisoiden työnantajaansa ja maansa hallitusta ufotutkimustoiminnan alasajamisesta Hän jatkaa työtään ufotutkijana kirjailijana, toimittajana ja yksityisenä konsulttina.
Pope kirjoittaa kolumneja muun muassa "Hot Gossip"-nimiseen aikakauslehteen, jonka on perustanut ufoilmiöstä kiinnostunut liikenainen Georgina Bruni. Hän on esiintynyt julkisuudessa useilla kansainvälisillä tv-kanavilla ufoilmiön tiimoilta. Hän on luennoinut tieteellisissä konferensseissa, museoissa, sotilastukikohdissa ja Oxford Unionissa.
Lumparlandin vaakuna
Lumparlandin vaakuna on Lumparlandin kunnan tunnus. Vaakunan aihe viittaa kunnan pääelinkeinoihin kalastukseen ja maanviljelyyn.
Vaakunan selitys kuuluu ”sinisessä kentässä kultalyhde, molemmin puolin sitä kohti kaartuva hopeinen, punavaruksinen kala.” Vaakunan on suunnitellut Matts Dreijer, ja Lumparlandin kunnanvaltuusto hyväksyi vaakunan kokouksessaan 20. joulukuuta 1947. Ahvenanmaan maakuntahallitus vahvisti vaakunan käyttöön 16. huhtikuuta 1952.
Sottungan vaakuna
Sottungan vaakuna on Sottungan kunnan tunnus. Vaakunan aiheena on pieni keskiaikainen pursi. Samanlaisia käytettiin kotitarvepurjehdukseen ja pienoisrahdin kuljetukseen, joilla on tässä saaristokunnassa pitkät perinteet.
Vaakunan selitys kuuluu ”sinisessä kentässä vene kahden aaltonauhan yläpuolella; kaikki kultaa paitsi maston huipussa punainen, kolmikielekkeinen lippu.” Vaakunan on suunnitellut Matts Dreijer, ja Sottungan kunnanvaltuusto hyväksyi vaakunan kokouksessaan 30. joulukuuta 1947. Ahvenanmaan maakuntahallitus vahvisti vaakunan käyttöön 27. maaliskuuta 1952.
Koripallon Euroopan-mestaruuskilpailut 1965
Vuoden 1965 koripallon EM-kisat järjestettiin Neuvostoliitossa 30. toukokuuta–10. kesäkuuta. Kisat järjestettiin 14. kerran. Kisojen mestaruuden voitti Neuvostoliitto.
Ardabīl (provinssi)
Ardabīl () on yksi Iranin 30 provinssista. Se sijaitsee Iranin luoteisosassa Azerbaidžanin vastaisella rajalla ja kuuluu maan pienimpiin provinsseihin (17 800 km²). Ardabīlin asukasluku oli vuonna 2010 yhteensä noin 1,2 miljoonaa. Sen pääkaupunki on noin 418 000 asukkaan Ardabīl (2006). Provinssi jakaantuu yhdeksään piirikuntaan.
Valtaosa provinssin asukkaita on azereita, mutta sen alueella elää myös muita väestöryhmiä, kuten tateja ja persialaisia. Provinssin sää vaihtelee huomattavasti eri vuodenaikoina; kesät ovat hyvin lämpimiä, mutta talvisin lämpötila voi pudota jopa –25 °C:een. Ardabīlia pidetään yleisesti Iranin kylmimpänä provinssina, vaikka iso osa sen alueesta onkin metsän ja muun kasvillisuuden peittämää. Vuosittainen sademäärä on noin 400 millimetriä.
Ali Daei, jalkapallovalmentaja ja entinen hyökkääjä, sekä Hossein Rezazadeh, superraskaan sarjan painonnostaja, ovat molemmat lähtöisin Ardabīlista.
Ardabīl
Ardabīl on (, myös muodossa "Erdebil" tai "Ardebil") Ardabīlin provinssin pääkaupunki Luoteis-Iranissa. Kaupunki sijaitsee avoimella tasangolla Sabalan-vuoren (4 811 metriä) sekä Kaspianmeren lounaisrannan välissä, 25 kilometrin päässä Azerbaidžanin rajasta.
Vuoden 2011 väestönlaskennan mukaan kaupungin väkiluku oli 482 632. Suuri osa asukkaista on etniseltä taustaltaan azereita. Edeltävinä vuosikymmeninä kaupungin väkiluku on kehittynyt seuraavasti: 65 742 (1956), 83 596 (1966), 147 865 (1976), 281 973 (1986), 311 022 (1991), 340 386 (1996) ja 418 262 (2006).
Kaupungissa sijaitsee Unescon maailmanperintöluetteloon kuuluva šeikki Safi al-Din Ardabiliin khanqah ja mausoleumi.
Ardabīl tunnetaan silkki- ja mattokaupan keskuksena. Joitain perinteisiä Ardabilin mattoja on esillä kuuluisissa museoissa länsimaissa; ne tunnetaan erittäin korkealaatuisina persialaisina mattoina.
Le Chevalier D'Eon
Chevalier: Le Chevalier D'Eon (シュヴァリエ, "Chevalier") on japanilainen anime, joka perustuu Tow Ubukatan kirjoittamaan kevytromaaniin. Sarjassa on 24 jaksoa ja sen on tuottanut Production I.G. Tarinasta on tehty myös mangasarja, jonka on käsikirjoittanut Tow Ubukata ja piirtänyt Kiriko Yumeji. Tarina perustuu löyhästi 1700-luvulla eläneeseen historialliseen henkilöön Chevalier d'Eoniin ja tapahtumat sijoittuvat Ranskan suurta vallankumousta edeltävään aikaan Ludvig XV:n hallituskaudelle.
Tarina lähtee liikkeelle Pariisista vuonna 1753, kun Lia de Beaumontin ruumis ajelehtii arkussa pitkin Seineä. Arkkuun on kirjoitettu verellä sana "psalmit". Lian nuorempi veli D'Eon de Beaumont, joka palvelee Ludvig XV:n ritarina, ryhtyy itse selvittämään siskonsa kuolemaa ja siihen liittyviä ranskalaisnaisten outoja katoamisia. Hän saa avukseen kolme kumppania: Robinin, Durandin ja Teillagoryn.
Lian ruumis ei hajoa, sillä siihen on valeltu elohopeaa. Kirkko kieltäytyy hautaamasta Liaa, koska tämä ei pysty palaamaan "maahan, josta on tullut", ja Lian kohtalona olisi vaeltaa ikuisesti pääsemättä taivaaseen. Lia haluaakin yhä kostaa kuolemansa ja joskus hänen sielunsa ottaa vallan D'Eonin kehosta.
D'Eon de Beaumont (デオン·ド·ボーモン, "Deon do Bōmon")
Lia de Beaumont (リア·ド·ボーモン, "Ria do Bōmon")
Robin (ロビン, "Robin")
Durand (ヂュラン, "Juran")
Teillagory (テラゴリー, "Teragorī")
Maximillien Robespierre (マクシミリアン・ロベスピエール, "Makushimirian Robesupieeru")
Anime näytettiin Japanissa WOWOW-kanavalla elokuusta 2006 helmikuuhun 2007. Myös Animax esitti sarjan Japanissa. Sarjassa on 24 jaksoa. Animen käsikirjoittaja Shotaro Suga kuvasi sarjan käsikirjoitusta "suuremmaksi kuin muiden sarjojen", sillä yhdenkin jakson käsikirjoitus oli satasivuinen. Myöhemmin anime julkaistiin kahdentoista DVD:n sarjana. Funimationin Amerikassa julkaiseman DVD-boxin mukana on myös erikoismateriaalia, kuten haastatteluja ja kommentteja jaksojen tekemisestä sekä esittelyvideoita.
Mangan on käsikirjoittanut Tow Ubukata ja piirtänyt Kiriko Yumeji. Se julkaistiin Kodanshan "Magazine Z" -lehdessä ja koottiin myöhemmin kahdeksaksi mangakirjaksi. Mangan tarina on täysin erilainen kuin animen ja se on luonteeltaan humoristisempi. Siinä seurataan D'Eonia, joka työskentelee Ludvig XV:n salaisessa poliisissa ("Secret du Roi") ja selvittää kulttia, joka uhraa nuoria neitsyitä rituaaleihinsa.
Kambodžan senaatti
Kambodžan senaatti on Kambodžan parlamentin ylähuone. Se on 58-jäseninen ja toimikaudeltaan viisivuotinen. Senaatin jäsenistä kuningas ja kansalliskokous valitsevat molemmat kaksi jäsentä. Loput 54 senaattoria valitaan vaaleilla, joihin voivat osallistua vain kunnallisneuvostojen jäsenet ja kansanedustajat.
Senaatti perustettiin vuoden 1998 vaalien jälkeen, kun vaalien tuloksista seurasi poliittinen kriisi. Marraskuussa 1998 pääpuolueiden johtajat selvittivät kriisiä huipputapaamisessa, jossa päätettiin perustaa parlamentin ylähuone, senaatti. Ensimmäiset senaattorit toimikausi määrättiin kestävän vuoteen 2006, jolloin maassa järjestettiin ensimmäiset ylähuoneenvaalit. Ensimmäiset senaattorit valittiin puolueittein niiden paikkaosuuden mukaan.
Senaatin tärkein tehtävä on arvioida kansalliskokouksen tekemiä lakiehdotuksia. Senaatti voi palauttaa ehdotuksen kansalliskokoukseen uudelleenarvioitavaksi kokonaan tai osittain, ja se voi jopa hylätä lain suoraan. Lakiehdotusten arviointi saa kestää korkeintaan kuukauden ja kiireellisissä asioissa vain viisi päivää. Senaatilla on myös oikeus tehdä lakialoitteita.
Vårdön vaakuna
Vårdön vaakuna on Vårdön kunnan tunnus. Vaakunan aihe, kartio eli vartiotuli, viittaa kunnan nimeen, joka juontaa juurensa muinaisruotsin sanaan "vardher" tarkoittaen vahtia, vartiota tai vartijaa. Vartiotulia on entisaikaan sytytetty Vårdön Kasbergillä sekä varoittamaan vaarasta että ohjaamaan merenkulkijoita.
Vaakunan selitys kuuluu ”sinisessä kentässä hopeinen kartio, jossa kulta-punainen liekki.” Vaakunan on suunnitellut Matts Dreijer, ja Finströmin kunnanvaltuusto hyväksyi vaakunan kokouksessaan 29. joulukuuta 1947. Ahvenanmaan maakuntahallitus vahvisti vaakunan käyttöön 20. helmikuuta 1952.
Burrin ja Hamiltonin kaksintaistelu
Burrin ja Hamiltonin kaksintaistelu oli kahden tunnetun yhdysvaltalaisen poliitikon, Alexander Hamiltonin ja Aaron Burrin välinen kaksintaistelu heinäkuun 11. päivänä vuonna 1804. Hamilton oli entinen Yhdysvaltain valtiovarainministeri, ja Burr senhetkinen Yhdysvaltain varapresidentti. Hamilton ja Burr olivat olleet pitkään riidoissa toistensa kanssa ja riita kulminoitui vuonna 1804, kun Burr hävisi New Yorkin kuvernöörinvaalit täpärästi Hamiltonin tukemalle vastaehdokkaalle. Vaalitappion jälkeen Burr haastoi Hamiltonin kaksintaisteluun, mihin tämä suostui.
Taistelu käytiin aamulla 11. heinäkuuta Weehawkenissa, New Jerseyssä samalla paikalla, jossa Hamiltonin poika Phillip oli kuollut kaksintaistelussa kolme vuotta aiemmin. Kaksintaistelussa Burr ampui ja haavoitti kuolettavasti Hamiltonia, joka kannettiin lääkäri William Bayardin kotiin Manhattaniin, jonne hän kuoli seuraavana päivänä noin kello 14.00.
Kaksintaistelun jälkeen monet pitivät Burria murhaajana, Burr menetti poliittisen uransa ja oli jopa lähellä saada tuomion maanpetoksesta suunniteltuaan Espanjan kaksoisagenttina toimineen kenraali James Wilkinsonin kanssa hyökkäämistä Meksikoon. Hamiltonin vaimo ja seitsemän lasta taas ajautuivat Hamiltonin kuoleman myötä raskaisiin velkoihin, mutta pääsivät ystäviensä taloudellisen tuen ansiosta irti veloistaan.
Vytautas Suuren ritarikunta
Vytautas Suuren ritarikunta on arvojärjestyksessä Liettuan korkein ritarikunta. Ritarikunta perustettiin vuonna 1930, kun Liettuan suuriruhtinaan Vytautas Suuren kuolemasta tuli kuluneeksi 500 vuotta.
Ritarikunnan kunniamerkit suunnitteli liettualainen taiteilija Jonas Burba.
Ritarikunnan korkeimman erityisasteen muodostaa suurristi ketjun kera, joka on myönnetty valtionpäämiehille. Kultaisessa ketjussa vuorottelevat kaksoisristit ja tyylitellyt V-kirjaimet. Kultainen, 50 mm halkaisijaltaan oleva risti on valkoemaloitu. Ristin keskellä on punaemaloidussa taustassa ratsastava suuriruhtinaan hahmo. Ristin sakaroihin on kaiverrettu suuriruhtinas Vytautaksen hallintovuodet 1392–1430. Risti roikkuu ketjusta vaakunan ja kruunun kautta. Vaakuna on otettu Vytautas Suurelta. Ketjuun kuuluva, halkaisijaltaan 85 mm:n rintatähti on yhdeksänhaarainen kultainen tähti, jonka keskuskuviossa on kuvattuna ritarikuntaristi punaemaloidussa taustassa. Lisäksi tähden päällä on kruunu.
Suurristi ketjuineen on myönnetty seuraaville valtionpäämiehille:
Nauhassa kannettava suurristi (ilman ketjua) on samanlainen kuin ketjuissa kannettava. Risti roikkuu nauhassa kruunun kautta. Nauha on väriltään valkoinen ja sen sivuissa on kaksi oranssia raitaa. Nauhan leveys on miehille 100 mm ja naisille 65 mm. Nauhassa kannettavan suurristin rintatähti on samanlainen kuin ketjuluokassa, mutta se on tehty hopeasta ja keskuskuvion emalointi on punaisen sijaan tummansininen.
Ensimmäisen luokan komentajamerkki on halkaisijaltaan 50 mm. Sitä kannetaan kaulassa 40 mm:n nauhassa, joka on valkoinen oranssien sivujuovien kera. Ensimmäisen luokan komentajamerkkiin kuuluu hopeinen, yhdeksänhaarainen rintatähti. Sen keskuskuvio on mustaemaloitu. Komentajamerkki on samanlainen, mutta ilman rintatähteä.
1.luokan ritarimerkki on halkaisijaltaan 42 mm, ja sitä kannetaan rinnassa. 1.luokan ritarimerkkiin kuuluu ruusuke. Nauhan leveys on 32 mm. Ritarimerkki on samanlainen, mutta siinä ei ole ruusuketta. Ritarikunnan mitali on hopeaa ja sen halkaisija on 36 mm. Nauhan leveys on 32 mm. Mitalin etupuolelle on kuvattu ritarikunnan risti ja kääntöpuolelle sanat "Vytautas Didysis 1392–1430".
Bernhard Schlink
Bernhard Schlink (s. 6. heinäkuuta 1944, Bielefeld) on saksalainen juristi ja kirjailija. Hänen Suomessa tunnetuin teoksensa lienee myös elokuvaksi sovitettu "Lukija".
Schlinkin vanhemmat olivat teologeja. Isä toimi teologian professorina, mutta menetti työnsä kansallissosialistien vuoksi ja työskenteli sen jälkeen seurakuntapappina.
Schlink opiskeli oikeustiedettä Länsi-Berliinissä ja valmistui vuonna 1968. Hän eteni urallaan tuomariksi Nordrhein-Westfalenin osavaltion perustuslakioikeuteen. Vuonna 1992 hänet nimitettiin Humboldt-yliopiston oikeustieteen professoriksi, ja hän jäi eläkkeelle vuonna 2006. Kaunokirjallisen uransa hän aloitti vuonna 1982 julkaisemallaan rikosromaanilla.
Myöhemmin Schlink on kuvannut kirjoissaan Saksan historian kipupisteitä, kuten kansallissosialismia ja sen aikana tehtyjä rikoksia sekä 1970-luvun terrorismia.
Vuonna 1995 ilmestyi menestysteos "Lukija". Teoksen päähenkilö, lakimies muistelee murrosikäänsä, jolloin hänellä oli sukupuolisuhde itseään vanhempaan raitiovaunun rahastajaan. Eräänä päivänä nainen katoaa. Myöhemmin päähenkilö näkee hänet syytettynä sotarikosoikeudessa. Kirja filmatisoitiin ja pääosissa nähtiin Kate Winslet ja Ralph Fiennes.
Terrorismia käsitellyt teos "Viikonloppu" ilmestyi vuonna 2008. Vasemmistolaiseen terroristiryhmään kuulunut, neljä murhaa tehnyt Jörg pääsee 24 vuoden vankeuden jälkeen vapaaksi. Edessä on viikonloppu, ja vapautumisen kunniaksi ovat Jörgin nuoruudenystävät järjestäneet juhlat. Paikalla on yllättäen myös Jörgin poika, Bartholomeus. Poika ei päästä isäänsä helpolla. Bartholomeuksen mielestä isän vallankumousideat olivat mieltä vailla, eikä isä pojan mielestä juurikaan eroa kansallissosialisteista.
Danielle Panabaker
Danielle Nicole Panabaker (s. 19. syyskuuta 1987 Augusta, Georgia, Yhdysvallat) on yhdysvaltalainen näyttelijä.
Panabaker syntyi Augustassa, Georgian osavaltiossa Donna ja Harold Panabakerille. Myös hänen pikkusiskonsa Kay Panabaker on nuorempana näytellyt. Panabaker kiinnostui näyttelemisestä otettuaan teatteritunteja kesäleirillä ja aloitti näyttelemisen jo 12-vuotiaana teatterissa. Panabaker valmistui high schoolista priimuksena jo 14-vuotiaana. Myöhemmin hän muutti Los Angelesiin tavoitellakseen uraa näyttelijänä. Kesäkuussa 2007 hän valmistui Kalifornian yliopistosta Los Angelesissa.
Dolores del Río
Dolores del Río (oik. Lolita Dolores Martínez Asunsolo López Negrette, 3. elokuuta 1905 Durango, Meksiko – 11. huhtikuuta 1983 Newport Beach, Kalifornia, Yhdysvallat) oli meksikolainen näyttelijä. Hän avioitui kuusitoistavuotiaana Jaime Martinez del Ríon kanssa. Avioliitto purkautui myöhemmin, mutta del Río jatkoi senkin jälkeen sukunimen käyttämistä. Del Ríon ensimmäinen elokuva oli vuonna 1925 valmistunut "Jos saisitte miljoonan?", jonka jälkeen hän näytteli pääosan useissa suuren tuotannon mykkäelokuvissa. Del Río puhui englantia sujuvasti, joten hän onnistui siirtymään äänielokuviin sujuvasti, vaikkakin hänen meksikolainen aksenttinsa rajoitti roolivalikoimaa. Del Río oli erittäin suosittu kotimaassaan Meksikossa ja vuonna 1943 hän siirtyi näyttelemään meksikolaisissa elokuvissa tuottoisalla sopimuksella, joka takasi hänelle osuuden elokuvien tuotosta. Hollywood-elokuviin hän palasi satunnaisesti, usein ystävänsä ohjaaja John Fordin pyynnöstä. Del Río vetäytyi näyttelemisestä 1978.
Del Río oli naimisissa kolmesti. Ensimmäinen avioliitto oli Jaime Martinez del Ríon kanssa. Toinen puoliso oli Cedric Gibbons. Kolmas avioliitto Lewis A. Rileyn kanssa kesti 23 vuotta aina Del Ríon kuolemaan saakka. Del Río on saanut tähden Hollywood Walk of Famelle.
Karate Joe
Karate Joe on vuonna 2001 julkaistu karateaiheinen videopeli. Rocket Gamesin kehittämä peli julkaistiin vain Game Boy Colorille.
Pensaspaprika
Pensaspaprika ("Capsicum frutescens") on paprikoiden ("Capsicum") sukuun kuuluva chililaji. Se on todennäköisesti lähtöisin Väli-Amerikasta. Nykyisin sitä kasvatetaan kaikkialla trooppisilla ja subtrooppisilla alueilla.
Pensaspaprika on pitkäikäinen ja suurikokoinen. Hedelmä on pieni ja pitkulainen.
Pensaspaprika tarvitsee valoa ja lämpöä. Se on helppohoitoinen.
Yleisurheilu kesäolympialaisissa 1952 – miesten 1 500 m
Helsingin olympiakisojen miesten 1 500 metrin juoksuun osallistui 52 urheilijaa edustaen 26 kansallisuutta. Kilpailupäivät olivat 24.–26. heinäkuuta.
Jokaisesta erästä neljä nopeinta jatkoon.
1. erä
2. erä
3. erä
4. erä
5. erä
6. erä
Kummastakin erästä kuusi nopeinta loppukilpailuun.
1. erä
2. erä
Puebla FC
Puebla FC on meksikolainen jalkapalloseura, joka pelaa Primera Divicion De Mexico -liigassa. Seura pelaa kotiottelunsa C Estadio Cuauhtémocilla. Puebla FC perustettiin vuonna 1944.
M/S Nordep
M/S Nordep on suomalaisvarustamo JS Ferryway Ltd Oy:n omistama yhteysalus, jonka kotisatama on Turku. Alus liikennöi Saaristomerellä Nauvon eteläisellä reittialueella, Paraisten kaupungissa. Alus tuli reilu vuosi sitten JS Ferryway Ltd:n omistukseen. Aluksen on rakentanut vuonna 1987 Norjan Risørissa Linds Töls skips & båtbyggeri a/s. Alus kuljetti Norjassa ihmisiä armeijan linnakkeisiin.
Aluksessa ei ole eturamppia, vaan rahti lastataan takarampista. Rampille ajettu auto pitää seisauttaa rampin jyrkimpään kohtaan sen kaltevuuden vuoksi. Ramppi nostetaan loivempaan kulmaan kannen kanssa. Alus pystyy liikkumaan sivuttain, sillä sen molemmissa päissä on sivupotkurit.
Aluksen lähtösatamat ovat Nauvossa sijaitsevat Kirjaisin ja Borstön saaret. Reittiaikataulussa ajalle 1. tammikuuta 2011–31. maaliskuuta 2011 Nordep liikennöi Kirjaisin eteläpuolella oleviin pieniin saarin, kuten Brännskäriin, Stenskäriin, Pensariin ja Gullkronaan. Nordep aloitti liikennöinnin Nauvon reitillä 1. tammikuuta 2011. Reitillä aiemmin vuosikausia liikennöinyt yhteysalus M/S Fiskö hävisi uuden liikennöintisopimuksen tarjouskilpailun.
Je T’aime
Je T’aime (s. 2002) on Ruotsissa syntynyt suomalainen lämminverinen ravihevonen. Sen omistavat Risto Vähätalo sekä Juves Talli eli Jari Veromaa, jotka ostivat sen Solvallan hevoshuutokaupasta. Je T’aime voitti vuonna 2011 Vermossa Talvimaljan ja Helsinki-ajon ja oli kolmas Seinäjoella juostussa Prix d’Etain Royalissa
Kati Lindsberg
Kati Lindsberg (s. 1982) on suomalainen ravivalmentaja. Lindsbergin vuonna 2007 perustettu talli on Mäntyharjulla. Valmennuksessa olleita hevosia ovat olleet muun muassa Je T'aime ja vuoden 2009 suomenmestari Silver Quattro. Suomen Ravinaisten Liitto valitsi Lindsbergin vuoden ravinaiseksi 2008, ja Sukuposti-sivustolla hänet valittiin vuoden naisvalmentajaksi.
Vologases I
Vologases I oli Parthian kuningas noin vuosina 51–78. Hänen isänsä oli Vonones II. Hänen äitinsä kerrotaan olleen Vononesin kreikkalainen jalkavaimo. Vonones kuoli vuonna 51 ja Vologases seurasi isäänsä valtaistuimelle.
Vologases antoi Media Atropatenen ja Armenian kuningaskunnat veljilleen Pakoros II:lle ja Tiridates I:lle. Parthialaiset hyökkäsivät Armeniaan ja asettivat Tiridateen valtaistuimelle. Tämä johti sotaan Rooman kanssa, joka päättyi vuonna 63. Rauhansopimuksen mukaan Tiridates sai hallita Armenian kuninkaana mutta Rooman vasallina.
Vologases oli tyytyväinen sodan tuloksiin ja kunnioitti Rooman keisari Neroa. Hän pysyi myös hyvissä väleissä keisari Vespasianuksen kanssa ja hän tarjosi tälle 40 000 ratsujousimiestä sodassa Vitelliusta vastaan. Pian tämän jälkeen alaanit hyökkäsivät Meediaan ja Armeniaan. Vologases pyysi apua Vespasianukselta joka suunnitteli joukkojen lähettämistä parthialaisten avuksi. Vologases kuoli vuonna 78 ja hänen poikansa Vologases II nousi kuninkaaksi.
Cozumelinvireo
Cozumelinvireo ("Vireo bairdi") on Meksikon kotoperäinen varpuslintu. Se elää vain Jukatanin niemimaan koillispuolella olevalla Cozumelin saarella. Robert Ridgway kuvaili lajin holotyypin Cozumelista vuonna 1885, ja nimesi lajin Spencer Fullerton Bairdin kunniaksi.
Hispaniolanvireo
Hispaniolanvireo ("Vireo nanus") eli aiemmalta nimeltään haitinvireo on Hispaniolan kotoperäinen varpuslintu. Sen esiintymisalue käsittää pääasiassa saaren pohjois- ja itärannikon sekä Neiban laakson ja Gonâven saaren. George Newbold Lawrence kuvaili lajin holotyypin Dominikaanisesta tasavallasta vuonna 1875.
Jiří Dienstbier
Jiří Dienstbier (20. huhtikuuta 1937 Kladno, Tšekkoslovakia – 8. tammikuuta 2011 Praha, Tšekki) oli tšekkiläinen toimittaja ja Tšekkoslovakian kommunistivallan aikainen toisinajattelija, josta tuli vuoden 1989 samettivallankumouksen jälkeen maan ensimmäinen demokraattinen ulkoministeri (1989–1992).
Toimittajan uransa aikana Dienstbier työskenteli Tšekkoslovakian radiossa ja oli ulkomaanreportterina Länsi-Euroopassa, Yhdysvalloissa ja Aasiassa. Hänen uskonsa sosialismiin murtui Prahan kevään päättyessä Neuvostoliiton joukkojen tuloon elokuussa 1968. Kriittisyytensä vuoksi hän menetti työpaikkansa ja sai elantonsa erilaisista tilapäistöistä, mutta toimi samalla maanalaisessa liikkeessä. Ystävineen hän perusti uudelleen kommunistihallinnon 1950-luvulla lopettaman maan vanhimman sanomalehden Lidové novinyn. Dienstbier oli keskeisiä hahmoja Itä-Euroopan toisinajattelijoiden vastustaessa Neuvostoliiton valta-asemaa alueella. Hän kuului kansalaisvapausjulistuksen Peruskirja 77:n allekirjoittajiin. Aktivisminsa vuoksi hän joutui vankilaan vuosiksi 1979–1982. Vuonna 1989 hän johti yhdessä Václav Havelin kanssa samettivallankumousta.
Dienstbier toimi vuonna 1992 Etyj:n puheenjohtajana. Diestbier toimi YK:n ihmisoikeuskomission raportoijana entisen Jugoslavian alueella 1998–2001. Hän vastusti 1999 Naton pommituksia Jugoslaviaa vastaan Kosovon tilanteen vuoksi sekä myöhemmin Kosovon julistautumista itsenäiseksi. Vuodesta 2008 Dienstbier toimi senaattorina Tšekin parlamentin ylähuoneessa.
Vuoden 2013 Tšekin presidentinvaaleissa oli sosiaalidemokraattisen ČSSD-puolueen ehdokkaana Jiří Dienstbierin poika, juristi ja senaattori Jiří Dienstbier mladší (= junior). Hän on syntynyt 1969 Washingtonissa Isä-Dienstbieriä taas nimitetään lisänimellä "starší" (=senior).
Harmaapäävireo
Harmaapäävireo ("Vireo cassinii") on pohjoisamerikkalainen varpuslintu. Sen esiintymisalue ulottuu Kanadan lounaisosista Yhdysvaltain länsiosiin ja Meksikon luoteis- ja länsiosiin, Baja Californiaan saakka. Lajista tunnetaan kaksi alalajia. János Xántus kuvaili lajin holotyypin Kalifornian Fort Tejonista vuonna 1858, ja nimesi lajin John Cassinin kunniaksi.
Harmaavireo
Harmaavireo ("Vireo vicinior") on pohjoisamerikkalainen varpuslintu. Sen esiintymisalue käsittää Yhdysvaltain lounaiset osavaltiot sekä Meksikon pohjois- ja luoteisosat. Elliott Coues kuvaili lajin holotyypin Arizonan Fort Whipplestä vuonna 1866.
Jukataninvireo
Jukataninvireo ("Vireo magister") on amerikkalainen varpuslintu. Sen esiintymisalue käsittää Meksikon kaakkoisosat ja osan läheistä saaristoa, mukaan lukien Caymansaaret, Belizen sekä Hondurasin Bay Islandin. Lajista tunnetaan neljä alalajia. Spencer Fullerton Baird kuvaili lajin holotyypin Belizestä vuonna 1871.
Satula (täsmennyssivu)
Satula voi tarkoittaa ainakin seuraavia asioita: